Document ID: 32000R1784

Ir-Regolament tal-Kunsill (KE) Nru 1784/2000
tal-11 ta' Awissu 2000
li jimponi dazju definittiv kontra d-dumping u li jiġbor definittivament id-dazju provisorju fuq l-importazzjoni ta' ċertu tubi jew aċċessorji għat-twaħħil ta' kanen tal-ħadid fondut malleabbli li joriġinaw mill-Brażil, ir-Repubblika Ċeka, il-Ġappun, ir-Repubblika tal-Poplu taċ-Ċina, ir-Repubblika tal-Korea u t-Tajlandja
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kummissjoni (KE) Nru 384/96 tat-22 ta' Diċembru 1995 dwar il-protezzjoni kontra importazzjonijiet li jifqgħu s-suq minn pajjiżi terzi li mhumiex Membri tal-Komunità Ewropea [1] u b'mod partikolari l-Artikoli 9 u 10(2) tiegħu,
Wara li kkunsidra l-proposta mogħtija mill-Kummissjoni wara li kkonsultat il-Kumitat Konsultattiv,
Billi:
A. MIŻURI PROVISORJI
(1) Il-Kummissjoni, bir-Regolament (KE) Nru 449/2000 [2], hawnhekk iżjed ‘il quddiem ir-"Regolament provisorju"), imponiet dazju provisorju kontra d-dumping fuq l-importazzjonijiet fil-Komunità ta' tubi jew aċċessorji għat-twaħħil ta' kanen tal-ħadid fondut malleabbli li joriġinaw mill-Brażil, ir-Repubblika Ċeka, il-Ġappun, ir-Repubblika tal-Poplu taċ-Ċina, ir-Repubblika tal-Korea u t-Tajlandja, filwaqt li l-ebda dazju ma kien impost fuq importazzjoni li toriġina mill-Kroazja u r-Repubblika Federali tal-Jugoslavja għaliex is-sehem tagħhom fis-suq kien ġie misjub provisorjament de minimis.
B. PROĊEDURA SUSSEGWENTI
(2) Wara l-isvelar tal-fatti essenzali u l-konsiderazzjonijiet li servew bħala bażi għad-deċiżjoni li jiġi impost dazju provisorju kontra d-dumping fuq importazzjonijiet mill-Brażil, ir-Repubblika Ċeka, il-Ġappun, ir-Repubblika tal-Poplu taċ-Ċina, ir-Repubblika tal-Korea u t-Tajlandja u li ma jiġux adottati miżuri provisorji fuq importazzjoni li toriġina mill-Kroazja u r-Repubblika Federali tal-Jugoslavja, partijiet interessati li għamlu talba ġew mogħtijin l-opportunità li jinstemgħu mill-Kummissjoni. Huma għamlu wkoll sottomissjonijiet bil-miktub fejn taw l-opinjonijiet tagħhom fuq ir-riżultati provisorji.
(3) Il-Kummissjoni kompliet tfittex u tivverifika l-informazzjoni kollha meqjusa neċessarja għar-riżultati definittivi.
(4) Saru aktar żjajjar għall-verifikazzjoni fuq il-post ta' l-importaturi/kummerċanti li kienu rrispondew għall-kwestjonarju:
- Jannone SA, Spanja,
- Nefit BV, L-Olanda,
- Thisa SA, Spanja.
(5) Il-partijiet kollha kienu informati bil-fatti essenzali u l-konsiderazzjonijiet li fuqhom kienet ibbażata l-intenzjoni li tiġi rakkomandata l-imposizzjoni ta' dazju kontra d-dumping definittiv u l-ġbir definittiv ta' ammonti garantiti permezz ta' dazju provisorju. Huma ingħataw ukoll perjodu li fih setgħu jagħmlu rappreżentazzjonijiet wara dan l-isvelar.
(6) L-argumenti verbali u bil-miktub mogħtijin mill-partijiet ġew ikkunsidrati, u, meta approprjat, ir-riżultati provisorji ġew mibdulin.
C. IL-BIDU TAL-PROĊEDURA
(7) Xi partijiet interessati sostnew il-pretensjoni tagħhom dwar in-nuqqas ta' inklużjoni ta' ċertu pajjiżi terzi fl-investigazzjoni, jiġifieri l-Bulgarija, l-Polonja, it-Turkija, u l-Istati Uniti ta' l-Amerka fis-sens illi dan in-nuqqas ta' inklużjoni jkun diskriminatorju u għalhekk jinvalida l-bidu tal-proċedura.
(8) Għalhekk, jiġi konfermat li l-ebda proċedura ma setgħet tiġi mibdija fil-konfronti tal-Bulgarija u l-Polonja għaliex l-ebda dumping ma kien jeżisti fuq il-bażi ta' evidenza ta' informazzjoni fuq il-valur normali u prezz ta' l-esportazzjoni għall-prodotti Bulgari u Pollakki provduta minn min għamel l-ilment bl-istess mod għall-pajjiżi konċernati bl-investigazzjoni preżenti. Għall-importazzjonijiet mill-Istati Uniti ta' l-Amerka u t-Turkija, l-informazzjoni għad-disposizzjoni indikat livelli ta' importazzjonijiet de minimis. Għalhekk din il-pretensjoni m'għandhiex tiġi milqugħha.
D. PRODOTT TAĦT KONSIDERAZZJONI U PRODOTT SIMILI
1. Prodott taħt konsiderazzjoni
(9) Ir-Regolament provisorju ddeskriva l-prodott taħt konsiderazzjoni bħala tubu tal-ħadid fondut bil-kamin u malleabbli jew aċċessorji għat-twaħħil ta' kanen ("aċċessorji għat-twaħħil malleabbli" jew "aċċessorji għat-twaħħil"), li jiġu magħqudin ma' xulxin permezz ta' sistema tal-kamin, li jaqgħu taħt il-kodiċi NM ex73071910. Din id-definizzjoni qegħda tiġi hawnhekk konfermata.
(10) Wara l-isvelar tar-riżultati provisorji, parti interessata argumentat illi, minbarra il-kodiċi NM 73071910, kodiċi NM oħrajn għandhom jaqgħu ukoll fl-ambitu ta' l-investigazzjoni peress illi l-prodott taħt konsiderazzjoni kien impurtat fil-Komunità taħt dawn l-aħħar kodiċi wkoll. Qalet ukoll, illi l-investigazzjoni għandha tiġi estiża għal aċċessorji għat-twaħħil mhux minsuġin, peress li dawn ġew importati fil-Komunità, fejn ġew minsuġin u mibjugħin.
(11) Fil-konfront ta' l-ewwel punt, l-importazzjoni ta' aċċessorji għat-twaħħil malleabbli verifikata waqt l-investigazzjoni kienet f'kull każ saret taħt il-kodiċi NM 73071910 li, hekk kif stabbilit fin-Nota ta' Bidu, tidentifika l-prodott taħt konsiderazzjoni. Konsegwentement id-data ta' l-importazzjoni użata fl-investigazzjoni preżenti tirrelata b'mod korrett mal-prodott taħt konsiderazzjoni. Kieku kellu jkun hemm każijiet fejn aċċessorji għat-twaħħil malleabbli jkunu importati taħt kodiċi NM oħrajn, dan għandu jiġi konsidrat bħala klassifikazzjoni ħażina, u trid tinġibed l-attenzjoni ta' l-uffiċjali doganali fuq din il-kwistjoni.
(12) Fil-konfront tat-tieni punt, aċċessorji għat-twaħħil mhux minsuġin ma jaqgħux taħt it-tifsira tal-prodott taħt konsiderazzjoni. Fil-fatt, dan hu prodott intermedjarju li jkun jonqsu passi ta' fabbrikazzjoni oħrajn li jagħtu lill-prodott taħt konsiderazzjoni waħda mill-karatteristiċi essenzali tiegħu, i.e. il-mekkaniżmu tat-twaħħil. Konsegwentement, aċċessorji għat-twaħħil mhux minsuġin bħala tali m'humiex f'kompetizzjoni mal-prodott taħt konsiderazzjoni u ma jistgħux jintużaw minfloku. Barra minn hekk, l-investigazzjoni uriet illi it-tinsiġ jirrappreżenta pass sinifikanti fil-proċess ta' fabbrikazzjoni f'termini ta' valur miżjud għall-aċċessorji għat-twaħħil malleabbli, b'mod partikolari meta jiġi konsidrat il-livell għoli ta' xogħol involut f'dak il-pass. Għalhekk, ma jistax jitqies li flimkien jifformaw prodott wieħed b'aċċessorji bil-kamin malleabbli, i.e. il-prodott taħt konsiderazzjoni.
(13) Minħabba dan, ir-riżultati provisorji għall-prodott taħt konsiderazzjoni qegħdin hawnhekk jiġu konfermati.
2. Prodotti simili
(14) Fil-premessa 13, tar-Regolament provisorju, il-Kummissjoni sabet illi aċċessorji għat-twaħħil malleabbli fabbrikati mill-industrija tal-Komunità u mibjugħin fis-suq tal-Komunità kif ukoll aċċessorji għat-twaħħil malleabbli fabbrikati fil-pajjiżi konċernati u esportati lill-Komunità huma prodotti simili, għaliex m'hemmx differenzi fil-karatteristiċi bażiċi fiżiċi u tekniċi u fl-użi ta' l-aċċessorji għat-twaħħil malleabbli li diħà jeżistu.
(15) Wara l-isvelar tar-riżultati provisorji, ċertu partijiet interessati argumentaw illi l-aċċessorji għat-twaħħil malleabbli fabbrikati fil-Komunità ma kienux prodotti simili għal dawk importati mill-pajjiżi konċernati, għaliex il-ħadid fondut użat għas-sistemi magħmulin fil-Komunità kien, b'mod ġenerali, ta' qalba bajda, filwaqt li dak ta' qalba sewda kien użat għall-prodotti importati.
(16) L-investigazzjoni wriet illi l-aċċessorji għat-twaħħil ta' qalba sewda u ta' qalba bajda jgħaddu minn proċess ta' ttremprar differenti. Fil-każ tas-sistemi ta' twaħħil tal-qalba bajda, idum bejn 80 sa 120 siegħa f'temperatura ta' 1100o. Fil-każ ta' sistemi ta' twaħħil tal-qalba sewda, iddum bejn 50 sa 80 siegħa, f'temperatura ta' 900o. Dawn il-proċessi differenti jwasslu għal kontenut ta' karbonju differenti, ta' l-aċċessorji għat-twaħħil tal-qalba bajda jkunu kważi kompletament dekarbonizzati, filwaqt li l-kontenut ta' karbonju ta' l-aċċessorji għat-twaħħil tal-qalba sewda huwa mnaqqas għal grad ibgħax. Ir-riżultat huwa li aċċessorji għat-twaħħil tal-qalba bajda huma b'mod ġenerali aktar elastiċi, resistenti u jistgħu jiġu ggalvanizzati aktar faċilment mill-aċċessorji għat-twaħħil tal-qalba sewda, li min-naħa l-oħra huma aktar faċli sabiex jiġu minsuġin u huma b'xi mod aktar adattati għal applikazzjonijiet fejn l-għeluq tal-pressa hija importanti.
(17) Madankollu, l-investigazzjoni wriet li ma hemm l-ebda differenza perċepita mis-suq li tiddistingwi bejn sistemi ta' twaħħil ta' qalba sewda u ta' qalba bajda għaliex f'kull qasam, ħlief għall-kontenut tal-karbonju, għandhom karatteristiċi li jixtiebħu ħafna, l-istess użu u għalhekk jistgħu jintużaw minflok xulxin. Dan ġie konfermat bil-fatt illi l-importaturi/kummerċanti li jixtru kemm aċċessorji għat-twaħħil malleabbli tal-qalba sewda mil-pajjiżi konċernati kif ukoll aċċessorji għat-twaħħil malleabbli tal-qalba bajda fabbrikati mill-industrija tal-Komunità, ibigħuhom lil dawk li jużawhom mingħajr ma jagħmlu distinzjoni bejn iż-żewġ gradi ta' materjal. L-investigazzjoni wriet, li dawk li jużaw il-prodott taħt konsiderazzjoni ma jagħmlux distinzjoni ta' livell suffiċjenti bejn aċċessorji għat-twaħħil ta' qalba sewda u ta' qalba bajda.
(18) Dan huwa wkoll ssuġġerit mill-fatt illi kemm aċċessorji għat-twaħħil ta' qalba sewda kif ukoll aċċessorji għat-twaħħil ta' qalb bajda huma inklużi fl-iStandard Ewropew EN 10242 u fl-istandard internazzjonali ISO 49, li jispeċifikaw il-kondizzjonijiet għad-disinn u prestazzjoni ta' l-aċċessorji għat-twaħħil malleabbli. F'dak li jikkonċerna, b'mod partikolari, il-livell tal-materjal użat, kemm il-qalba bajda kif ukoll il-qalba sewda huma aċċettati.
(19) Minħabba dan, u peress li l-ebda evidenza ġdida ma kinet mogħtija dwar dan, ir-riżultati provisorji fil-konfront tal-prodott simili huma konfermati.
E. RIŻULATI FIL-KONFRONT TAL-KROAZJA U R-REPUBBLIKA FEDERALI TAL-JUGOSLAVJA
(20) Fil-konfront tal-Kroazja u tar-Repubblika Federali tal-Jugoslavja, huwa kkonfermat illi l-volum ta' importazzjonijiet li joriġinaw minn dawk il-pajjiżi irrappreżenta 0,4 % u 0,3 % tat-total tal-konsum fil-Komunità rispettivament. Peress li l-volum ta' importazzjonijiet kienu kkonsidrati ta' daqs żgħir skond l-Artikolu 9(3) tar-Regolamnet tal-Kummissjoni (KE) Nru 384/96 tat-22 ta' Diċembru 1995 dwar il-protezzjoni kontra importazzjonijiet li jifqgħu s-suq minn pajjiżi terzi li mhumiex Membri tal-Komunità Ewropea (hawnhekk iżjed ‘il quddiem "ir-Regolament bażiku"), il-proċedura għandha ttemm fil-konfront ta' l-importazzjonijiet li joriġinaw minn dawn iż-żewġ pajjiżi.
F. DUMPING
1. Pajjiżi b'ekonomija tas-suq
1.1. Valur normali
1.1.1. Applikazzjoni ta' l-Artikolu 18 tar-Regolament bażiku
(21) Skond kif jingħad fit-taqsima 3.4 tar-Regolament provisorju, kumpannija Ġappuniża waħda biss u l-importatur relatat tagħha irrispondew għall-kwestjonarju tal-Kummissjoni għall-fabbrikanti li jesportaw. L-informazzjoni mogħtija mill-kumpannija Ġappuniża, madankollu, kienet mhux kompluta u f'xi każijiet żbaljata u r-riżultati kellhom joħorġu skond l-Artikolu 18 tar-Regolament bażiku. Wara l-adozzjoni tal-miżuri provisorji, dawn ir-riżultati ġew riveduti. Dan wassal għal stima sostanzjalment riveduta tal-valur normali, kif stabbilita provisorjament.
(22) Il-fabbrikant u esportatur Tajlandiż li għalih il-valur normali kien kalkolat skond l-Artikolu 18 tar-Regolament bażiku (ara premessi 96; tar-Regolament bażiku) qal li l-Kummissjoni għandha tikkonsidra id-deċiżjoni tagħha li tuża bħala fatti għad-disposizzjoni l-ogħla marġni ta' dumping misjub għat-transazzjonijiet ta' dan l-esportatur f'każijiet fejn l-ebda valur normali ta' kumpanniji Tajlandiżi oħrajn ma jkun qiegħed għad-disposizzjoni.
(23) Dan l-argument ma ġiex milquh. L-applikazzjoni ta' l-Artikolu 18 tar-Regolament bażiku fil-każ preżenti huwa kkonsidrat appropjat u neċessarju sabiex jiġi evitat li jingħata bonus għan-nuqqas ta' koperazzjoni, filwaqt li jiġi żgurat trattament imparzjali vis-à-vis il-partijiet kollha, li kienu kkoperaw b'mod komplet fil-proċedura.
1.1.2. Valur normali bażat fuq bejgħ domestiku
(24) Il-fabbrikant u esportatur Brażiljan qal li l-Artikolu 2(2) tar-Regolament bażiku ipoġġi lill-Kummissjoni taħt obbligu li tinvestiga jekk il-prezzijiet tal-bejgħ domestiku ta' prodotti tip li jinbigħu f'volumi taħt il-5 % tal-volum esportat lill-Komunità huwiex rappreżentattiv għas-suq Brażiljan. Huwa argumenta wkoll illi, peress illi l-medja ta' marġni ta' profitt ta' dan il-bejgħ kienet raġonevolment għolja, il-prezzijiet ta' dan il-bejgħ kienu rappreżentattivi u kellhom jiġu użati sabiex jiġi stabbilit il-valur normali.
(25) Hija prassi komuni ta' l-istituzzjonijiet tal-Komunità li ma jużawx prezzijiet ta' prodotti jew prodotti tip li m'humiex mibjugħin fi kwantitajiet rappreżentattivi sabiex jiġi kalkolat il-valur normali. Huwa biss meta l-volum tal-bejgħ ikun daqs jew jisboq il-limitu ta' 5 % li l-Kummissjoni tikkonsidra li l-bejgħ huwa suffiċjentement rappreżentattiv li jifforma bażi ta' valur normali. L-ebda fattur ma ġie misjub li jista' jiġġustifika devjazzjoni mil-prassi normali fejn jiġi użat volum ta' bejgħ anqas mil-limitu ta' 5 %.
(26) Il-fabbrikant u esportatur Brażiljan qal li l-Kummissjoni użat metodoloġiji differenti u inkonsistenti sabiex tistabilixxi l-persentaġġ ta' iffinanzjar ta' l-ispejjeż u ta' spejjeż oħrajn ġenerali u amministrattivi u għall-bejgħ (S&A), fuq il-bażi ta' profitt għall-prodott simili fuq naħa u l-bażi ta' qligħh totali fuq in-naġa l-oħra.
(27) Dan l-argument ma jistax jiġi aċċettat. L-investigazzjoni svelat illi l-fabbrikant u esportatur ma kienx kappaċi juri l-korrettezza u l-kredibilità tal-figuri rapportati fir-risposta għall-kwestjonarju u l-Kummissjoni għalhekk ma kellhiex għażla ħlief li tuża l-fatti għad-disposizzjoni skond l-Artikolu 18 tar-Regolament bażiku, sabiex tikkalkola l-ammont ta' spejjeż finanzjarji u SG& A oħrajn. Barra minn hekk, l-ebda evidenza ma ġiet mogħtija li turi li l-metodu użat mill-Kummissjoni ma kienx jirrifletti l-ispejjeż magħmulin għall-bejgħ tal-prodott.
(28) Il-fabbrikant u esportatur Ċek ikkontesta l-fatt illi l-Kummissjoni kienet ikkonsidrat il-kumpannija li tiffabbrika, li dak iż-żmien kienet ukoll tbigħ fis-suq domestiku, u l-kumpannija relatata li hi kollha tiegħu li hija responsabbli mill-bejgħ domestiku, bħala entità ekonomika unika. Huwa argumenta illi l-Kummissjoni ma kellhiex iżżid l-ispejjeż SG u A taż-żewġ kumpanniji sabiex tikkalkola l-ispejjeż tal-fabbrikazzjoni, fuq il-bażi li ż-żewġ kumpanniji biegħu l-prodott konċernat lil livelli ta' negozju differenti.
(29) F'dak li għandu x'jaqsam ma' l-ispejjeż SG u A l-prassi normali ta' l-istituzzjonijiet tal-Komunità hija li jiġu kkonsidrati l-ispejjeż kollha assoċċjati mal-fabbrikazzjoni u l-bejgħ tal-prodott taħt konsiderazzjoni, irrispettaviment mill-fatt illi dawn l-ispejjeż kienu magħmulin f'kumpannija waħda jew tnejn li jifformaw entità unika. Barra minn hekk l-investigazzjoni svelat illi waħda mill-karatteristiċi taż-żewġ kumpanniji relatati taħt konsiderazzjoni kienet in-nuqqas ta' distinzjoni ċara bejn l-ispejjeż magħmulin mill-entitajiet legali rispettivi. Dan ġie konfermat b'mod ċar waqt il-verifika meta ġie stabbilit illi l-kumpannija responsabbli mill-bejgħ kienet qegħda tireġistra fir-reġistru tal-kontijiet tagħha spejjeż li kienu fil-fatt relatati mal-kumpannija responsabbli mill-fabbrikazzjoni. L-approċċ meħud fl-istadju provisorju huwa għalhekk konfermat.
1.1.3. Valur normali kostruwit
(30) Il-fabbrikant u esportatur Brażiljan ikkontesta l-metodu użat sabiex jiġi stabbilit il-marġni ta' profitt meta jiġi kostruwit il-valur normali. Huwa argumenta li l-bejgħ domestiku ta' prodotti tip fi kwantitajiet rappreżentattivi fil-konfront ta' kwantitajiet esportati biss kellhom jiġu konsidrati. Huwa kompla jargumenta li l-prodotti tip mibjugħin fis-suq domestiku li ma kienux esportati u ċertu prodotti tip mibjugħin fis-suq domestiku li għandhom tip ta' nisġa differenti minn dawk li jiġu esportati lejn il-Komunità kellhom jiġu esklużi. Barra minn hekk, il-kumpannija qalet li ta' l-anqas kellu jkun hemm aġġustament fil-marħni ta' profit. Fl-aħħar qalet illi bejgħ li wassal għal telf ma kellux jiġi eskluż sabiex jiġi stabbilit il-marġni ta' profitt.
(31) Il-marġni ta' profit użat sabiex jiġi kostruwit il-valur normali ġie stabbilit skond l-Artikolu 2(6) tar-Regolament bażiku, jiġifieri bażat fuq data dwar bejgħ, matul żmien normali ta' kummerċ, tal-prodott simili, mill-fabbrikant u esportatur Brażiljan taħt investigazzjoni. Sabiex jiġi kkonsidrat jekk il-bejgħ kienx sar verament waqt żmien normali ta' kummerċ, l-istituzzjonijiet tal-Komunità applikaw il-prassi kostanti hekk kif deskritt fil-premessa 23 tar-Regolament provisorju, li tiddisponi illi bejgħ ta' ċertu prodott li jwassal għal telf huwa inkluż fil-kalkolu tal-profitt, ħlief meta dan jirrappreżenta 20 % jew aktar tal-kwantità totali ta' dak it-tip mibjugħh fis-suq domestiku. L-ebda informazzjoni ma ġiet mogħtija li tista' tiġġustifika devjazzjoni mill-prassi normali u għalhekk ir-riżultati provisorji stabbiliti huma konfermati.
(32) Il-kumpannija Koreana li kkoperat argumentat dwar il-metodoloġija tal-Kummissjoni sabiex tikkalkola il-marġni ta' profitt domestiku, għaliex qalet illi il-kalkolu tal-valur normali kostruwit irriżulta f'marġini irraġonevolment għoljin.
(33) Il-marġni ta' profit użat fil-valur kostruwit huwa l-profitt attwali u assessjat bir-reqqa fuq il-bejgħ kollu matul il-kummerċ fis-suq domestiku, skond l-Artikolu 2(6) tar-Regolament bażiku u l-prassi konsistenti ta' l-istituzzjoni tal-Komunità.
(34) L-istess kumpannija Koreana qalet ukoll li ċertu spejjeż ta' bejgħ domestiku għandhom jiġu esklużi mill-ispejjeż SG& A domestiċi inklużi fil-valuri kostruwiti normali.
(35) Fil-fatt, l-ispejjeż relevanti magħmulin fuq bejgħ domestiku - infieq fuq ppakkjar u trasportazzjoni - kienu diġà ġew imnaqqsin sabiex jiġi żgurat tqabbil xieraq bejn il-valur normali u l-prezz ta' l-esportazzjoni. Dan kien magħmul fuq bażi ta' aġġustamenti magħmulin u mogħtijin għal dawn l-ispejjeż f'forma ta' konċessjonijiet domestiċi. Għalehekk dan l-approċċ korrett adottat fir-Regolament provisorju huwa konfermat.
(36) Il-kumpannija Koreana qalet li l-valur normali għal ċertu prodotti tip esportati li ma kienux mibjugħhin fis-suq domestiku kellu jiġi kalkolat b'referenza għall-prezzijiet tal-bejgħ ta' prodotti li jixtiebħu ħafna fuq is-suq domestiku.
(37) Dan l-argument jista' fil-prinċipju jiġi aċċettat. Madankollu, xi wħud mill-prodotti tip mibjugħin fis-suq domestiku fi kwantitajiet suffiċjenti u li kienu ġew preżentati bħala prodotti tip li jistgħu jitqabblu u li gġalihom l-ebda bejgħ domestiku ma kien jeżisti deheru sostanzjalment differenti kemm f'termini ta' spejjeż u ta' fabbrikazzjoni kif ukoll fil-karatteristiċi fiżiċi tagħhom bħall-piż, daqs tal-ħruġ, eċċ. Sabiex il-Kummissjoni tkun tista' tuża dawn il-prezzijiet sabiex tistabilixxi il-valur normali kien hemm bżonn l-istima u l-applikazzjoni ta' aġġustamenti numerużi u sinifikanti. Għalhekk ġie konkluż u hawnhekk konfermat li l-użu ta' valuri normali kostruwiti f'każijiet bħal dawn huwa l-bażi l-aktar preċiż u xieraq sabiex jiġi stabbilit il-valur normali.
1.2. Prezzijiet ta' l-esportazzjoni
(38) Il-fabbrikant u esportatur Brażiljan argumenta illi l-bejgħ esportat magħmul permezz ta' l-importatur partikolari fil-Komunità kien eskluż mingħajr ebda ġustifikazzjoni.
(39) Ġie muri li fil-premessa 41 tar-Regolament provisorju dan il-bejgħ jirrappreżenta parti żgħira ħafna ta' l-esporti u bħala tali ma setgħux ħallew impatt materjali fuq ir-riżultati. Fil-fatt, il-kalkoli ta' dumping bl-esklużjoni tal-kwantitajiet mibjugħhin permezz ta' l-importatur partikolari jgħoddu anqas minn 97 % tal-kwantità kollha esportata lejn il-Komunità, i.e. kwantità kompletament rappreżentattiva. Għalhekk huwa kkunsidrat bħala ġustifikat li dan il-bejgħ ġie eskluż.
1.3. Paragun
(40) Il-fabbrikant u esportatur Brażiljan kkontesta l-fatt illi l-Kummissjoni ma wżatx in-numri ta' kontroll tal-prodott (PNM's) li jidentifikaw prodotti tip hekk kif propost fil-kwestjonarju għall-paragun tal-valuri normali u l-prezzijiet ta' l-esportazzjoni.
(41) Huwa kkonfermat illi l-PNM's li kienu ġew oriġinarjament proposti ma nżammewx. Dan sar miħabba li l-verifika fuq il-post uriet li l-prodotti tip b'karatteristiċi differenti li jirriżultaw fi spejjeż u valuri tas-suq differenti kienu miġburin taħt l-istess PNM'S. Sabiex isir paragun ġust u preċiż bejn il-valur normali u l-prezz ta' l-esportazzjoni skond l-Artikolu 2 (10) tar-Regolament bażiku, ġiet użata l-kategorizzazzjoni interna tal-prodott li tagħmel il-kumpannija. Dan wassal għal paragun tal-valuri normali u l-prezzijiet ta' l-esportazzjoni ta' prodotti tip identiċi.
(a) Karatteristiċi fiżiċi
(42) Il-fabbrikant u esportatur Brażiljan talab ukoll aġġustament għad-differenzi fil-karatteristiċi fiżiċi bejn il-prodotti tip domestiku u esportat.
(43) Għandu jiġi notat illi meta l-Istituzzjonijiet tal-Komunità ikkomparaw il-valur normali domestiku u l-prezzijiet ta' l-esportazzjoni ta' prodotti tipi identiċi, l-ebda konċessjoni oħra ma ingħatat għad-differenzi fil-karatteristiċi fiżiċi. Għall-prodotti tip li m'hemmx prodott tip identiku għalihom li jinbigħh fis-suq domestiku fi kwantitajiet rappreżentattivi u li fiż-żmien ta' kummerċ normali, il-valur normali kien kostruwit fuq il-bażi ta' l-ispejjeż tal-fabbrikazzjoni tat-tipi esportati, b'mod illi anke gġal dawk it-tipi ma kien hemm l-ebda differenza fiżika oħra u għalhekk l-ebda aġġustament ieħor ma kien meħtieġ.
(44) Kummerċjant u esportatur Tajlandiż oġġezzjona għad-deċiżjoni ta' l-Istituzzjonijiet tal-Komunità li jiġi rrifjutat livell ta' aġġustament kummerċjali (ara premessa 105 tar-Regolament provisorju). Huwa qal illi d-differenzi fil-prezzijiet kienu jeżistu għal ċertu prodotti tip skond il-karatteristiċi fiżiċi tagħhom.
(45) Għalkemm il-kumpannijia kkwalifikat it-talba tagħha bħala livell ta' aġġustament kummerċjali, din fil-fatt kienet qegħda titlob konċessjoni għad-differenzi fil-karatteristiċi fiżiċi. Wara li l-Kummissjoni svelat ir-riżultati provisorji, il-kumpannija bidlet it-talba li kienet għamlet fil-kwestjonarju b'mod sostanżjali b'mod li irreferiet għal karatteristiċi fiżiċi differenti minn dawk li kienet speċifikat oriġinarjament. L-istituzzjonijiet tal-Komunità ma kienux aktar f'posizzjoni li jivverifikaw is-sustanza tad-differenza ġdida allegata fil-prezz f'dan l-istadju avvanzat tal-proċedura. F'dan is-sens għandu jiġi nnotat illi l-kwestjonarju kien jindika b'mod ċar illi kien essenzali li talba tkun magħmula b'mod preċiż u f'biżżejjed ħin li l-Kummissjoni tinvestigaha. Konsegwentement, it-talba ġiet irrifjutata u r-riżultati provisorji ġew ikkonfermati.
(b) Tariffi fuq importazzjonijiet u taxi indiretti ("rifużjoni ta' dazji")
(46) Kif imħabbar fil-premessa 47 tar-Regolament provisorju, it-talba magħmula mill-fabbrikant u esportatur Brażiljan għal aġġustament fil-valur normali għar-rifużjoni ta' ċertu taxxi indiretti kompliet tiġi eżaminata. Dan l-eżami wassal għall-konklużjoni li t-talba magħmula mill-kumpannija kienet eċċessiva u mhux ġustifikata. Dan l-ammont li fil-fatt kien ġie rifuż fuq bejgħ esportat lill-Komunità u fl-istess ħin sopportat mill-prodott konċernat meta konsumat fil-Brażil kien biss frazzjoni ta' l-ammont mitlub. Għalhekk il-konċessjoni li ingġatat provisorjament ġiet riveduta.
(ċ) Livell ta' kummerċ
(47) Il-fabbrikanti u esportaturi Brażilajn u Ċek it-tnejn li huma rrepetew it-talba tagħhom għal konċessjoni għall-valur normali għad-differenzi fil-livell ta' kummerċ fil-konfront ta' bejgħ lill-klijent OEM fil-Komunità.
(48) Fuq il-bażi ta' kjarifikazzjonijiet mogħtijin miż-żewġ kumpanniji, saru xi aġġustamenti. Dan sar taħt l-Artikolu 2 (10)(d)(ii) tar-Regolament bażiku, peress li l-kumpanniji ma biegħux fiż-żewġ livelli konċernati fis-suq domestiku tagħhom.
(d) Spejjeż ta' kreditu
(49) Il-kumpannija Koreana li kkoperat qalet illi hi ma kienet għamlet l-ebda spiża ta' kreditu fuq bejgħ esportat u li l-kalkoli għandhom għalhekk jiġu aġġustati.
(50) Din it-talba instab li kienet f'kontradizzjoni ma' dak li l-kumpannija kienet irrispondiet fil-kwestjonarju. Il-Kummissjoni ħadet kont tat-termini ta' ħlas miftiehmin mal-klijenti kemm fil-Komunità u kemm fil-Korea u rraportati mill-kumpannija fir-risposti għall-kwestjonarju tagħha. Għalhekk din it-talba ġiet rifjutata.
(e) Konverżjoni fil-munita
(51) Il-kummerċant u esportatur Brażiljan qal li l-Kummissjoni kellha tuża r-rata tal-kambju ta' kuljum mhux tieħu medja tar-rata tal-kambju ta' kull xhar.
(52) Minħabba l-iżvalutazzjoni importanti fir-Real Brażiljan f'Jannar ta' l-1999 u l-impatt materjali fuq il-kalkoli tad-dumping, dan l-argument ġie aċċettat u b'eċċezzjoni ġew użati r-rati ta' kuljum għall-kalkoli definittivi tad-dumping.
(53) L-istess kummerċant u esportatur qal ukoll illi l-Kummissjoni kellha tuża r-rata ta' kambju fid-data tal-ħlas tal-fattura minflok dik fid-data tal-fattura.
(54) Ir-Regolament bażiku jiddisponi fl-Artikolu 2(10)(j) illi l-konversjoni fil-munita għandha tinħadem bir-rata tal-kambju tad-data tal-bejgħ, li kienet ikkonsidrata li tkun id-data tal-fattura. Dati alternattivi oħrajn huma d-data tal-kuntratt, ordni tax-xiri jew konferma ta' l-ordni, imma dawn jistgħu jintużaw biss jekk ikunu jirriflettu aħjar it-termini tal-bejgħ. Madankollu, ir-rata tal-kambju fid-data tal-ħlas ma tistax tintuża. Għalhekk din it-talba kellha tiġi rifjutata.
2. Pajjiżi li m'għandhomx ekonomija tas-suq
2.1. Trattament individwali
(55) Skond kif dispost fir-Regolament provisorju, il-Kummissjoni investigat aktar it-talba għal trattament individwali magħmula minn wieħed mill-fabbrikanti Ċiniżi.
(56) Matul il-perjodu ta' l-investigazzjoni l-kumpannija biegħet ħafna mil-produzzjoni tagħha destinata għall-esportazzjoni lil kummerċant Ċiniż li huwa ta' l-Istat. Konsegwentement, ma kellhiex kontroll fil-prezzijiet, kwantitajiet, jew id-destinazzjoni tal-bejgħ esportat. Dan kien kompitu kompletament taħt il-kontroll tal-kummerċant li huwa ta' l-Istat. Barra minn hekk, l-informazzjoni mogħtija dwar l-attivitajiet ta' esportazzjoni kienu inkompleti ħafna, b'mod partikolari f'dak li għandu x'jaqsam ma' bejgħ mill-kummerċant lil klijenti fil-Komunità peress li l-kummerċant ma kkoperax.
(57) Fabbrikant Ċiniż ieħor qal li hu kompletament indipendenti minn kull interferenza mill-Istat u saħaq illi l-istatus ta' privat tiegħu kien ħarab kull riskju li jiġi mibdul.
(58) Bħal fil-każ ta' hawn fuq il-kumpannija għamlet ħafna mill-operazzjonijiet tagħha permezz tal-kummerċant li huwa ta' l-Istat u ma kellhiex informazzjoni dwar il-prezz mitlub mill-kummerċant lill-klijenti tal-Komunità. Din l-interferenza mill-Istat kienet biżżejjed sabiex iddaħħal ir-riskju li possibiliment fil-futur jiġi maħrub dazju li huwa impost mal-pajjiż kollu jekk din il-kumpannija tingħata rata ta' dazju individwali. Konsegwentement, din it-talba ma setgħetx tiġi aċċettata.
(59) Fl-aħħar, it-tielet kumpannija allegat illi l-Kummissjoni applikat regoli dwar trattament individwali b'mod diskriminatorju billi rrifjutat li tagħtiha trattament bħal dan filwaqt li trattament individwali ġie mogħti f'każ ieħor b'fatti identiċi. Hija qalet illi r-raġuni għaliex ma ingħatatx trattament indiviwali kienet illi hi kienet soġġetta għal ċertu liġijiet dwar investiment barrani li jiddisponu għal rifużjoni ta' taxxa u regoli li jistabbilixxu l-pagi, u li kumpanniji oħrajn, fi proċeduri oħrajn kontra d-dumping, għalkemm soġġetti għall-istess liġijiet xorta ingħataw trattament individwali.
(60) Il-kumpannija kienet imwaqqfa speċifikament sabiex tingħata benefiċċju fuq t-taxxa fuq id-dħul. Dan il-benefiċċju fuq it-taxxa kien qiegħed għad-disposizzjoni ta' kumpanniji li jesportaw ta' l-anqas 70 % tal-fabbrikazzjoni tagħhom biss u l-investigazzjoni wriet illi dan il-limitu fil-prattika kien applikat b'mod komplet. Fuq din il-bażi, ġie deċiż illi l-kumpannija ma kinietx eliġibbli gġal trattament individwali. Jiġi wkoll innotat illi, f'dak li għandu x'jaqsam ma' l-allegata diskriminazzjoni, l-ebda kumpannija f'ċirkostanzi simili ma rċiviet trattament individwali.
(61) Fuq il-bażi ta' dak li ntqal hawn fuq jiġi konkluż illi t-tlett kumpanniji Ċiniżi ma rnexxilhomx juru grad ta' indipendenza mill-awtoritajiet tali li jista' jneħħi r-riskju li d-dazju impost fil-pajjiż kollu jiġi maħrub. Għalhekk it-talba tagħhom għal trattament individwali hija rrifjutata.
3. Marġni ta' dumping għal kumpanniji investigati
(62) Fin-nuqqas ta' xi kummenti minn partijiet interessati ġie deċiż illi jiġu applikati l-metodi imniżżlin fir-Regolament provisorju għall-kumpanniji li kkoperaw u dawk li ma kkoperawx.
(63) Il-marġini definittivi ta' dumping, espressi bħala persentaġġ tal-prezz ta' l-import cif fil-fruntiera tal-Komunità, huma:
3.1. Il-Brażil
Indústria de Fundiáo Tupy Ltda: 34,8 %,
Oħrajn: 34,8 %.
3.2. Ir-Repubblika Ċeka
Moravské Zelezárny a.s.: 26,1 %,
Oħrajn: 26,1 %.
3.3. Il-Ġappun
Hitachi Metals Ltd: 47,3 %,
Oħrajn: 65,7 %.
3.4. Korea
Yeong Hwa Metal Co. Ltd: 13,4 %,
Oħrajn: 23,4 %.
3.5. Tajlandja
BIS Pipe Fitting Industry Company Ltd: 22,1 %,
Siam Fittings Co. Ltd: 12,4 %,
Thai Malleable Iron & Steel Co. Ltd: 6,3 %,
Oħrajn: 22,1 %.
3.6. Ċina
Kumpanniji kollha: 49,4 %.
Il-Kroazja u r-Repubblika Federali tal-Jugoslavja
(64) Minħabba li nstab sehem fis-suq de minimis għall-importazzjoni konċernata li toriġina kemm mill-Kroazja u mir-Repubblika Federali tal-Jugoslavja, ġie deċiż li ma jiġix kalkolat marġni ta' dumping għall-importazzjoni tal-prodotti konċernati minn dawn il-pajjiżi.
G. DEFINIZZJONI TA' L-INDUSTRIJA TAL-KOMUNITÀ
(65) Żewġ partijiet interessati tennew it-talba tagħhom illi peress illi fabbrikant tal-Komunità importa prodotti taħt konsiderazzjoni minn ċertu pajjiżi konċernati, i.e. miċ-Ċina u t-Tajlandja, dan m'għandux jiġi kkonsidrat li jappartjeni għall-industrija tal-Komunità. Barra minn hekk, xi partijiet interessati qalu li ċertu fabbrikanti tal-Komunità importaw aċċessorji għat-twaħħil malleabbli minn ċertu pajjiżi terzi oħrajn, jiġifieri l-Bulgarija u t-Turkija, u li għalhekk, bl-istess mod, dawn m'għandhomx jiġu kkonsidrati li jifformaw parti mill-industrija tal-Komunità.
(66) Fil-konfronti ta' l-ewwel punt, il-Kummisjoni kompliet tinvestiga l-kwistjoni. Madankollu ma nsabet l-ebda prova ta' din l-importazzjoni.
(67) Għat-tieni punt, l-investigazzjoni kkonfermat illi dawn l-importazzjonijiet, għalkemm saru f'xi każijiet, kienu minimi meta komparati mal-bejgħ ta' fabbrikazzjoni tal-Komunità tal-fabbrikanti tal-Komunità konċernati, u għalhekk ma taffettwax l-istatus tagħhom bħala fabbrikanti tal-prodott simili fil-Komunità.
(68) Għalhekk, dawn l-argumenti għandhom jiġu rifjutati. Għal dawn ir-raġunijiet, u fl-assenza ta' xi informazzjoni ġdida, ir-riżultati fuq id-definizzjoni ta' l-industrija tal-Komunità hekk kif deskritta fil-premessi 133 u 134 tar-Regolament provisorju huma konfermati.
H. TELF
1. Importazzjonijiet mill-pajjiżi konċernati
1.1. Stima kumulattiva ta' l-effetti ta' l-importazzjonijiet konċernati
(69) Il-partijiet interessati konċernati tennew l-argument illi l-importazzjonijiet tagħhom m'għandhomx jiġu stimati b'mod kumulattiv ma' l-importazzjonijiet l-oħrajn konċernati. Dawn il-pretensjonijiet kienu analizzati aktar fuq il-bażi ta' kondizzjonijiet mniżżlin fl-Artikolu 3(4) tar-Regolament bażiku.
1.1.1. Il-Brażil
(70) Il-fabbrikant u esportatur Brażiljan tenna l-pretensjoni tiegħu illi l-esportazzjoni ta' aċċessorji għat-twaħħil malleabbli mill-Brażil m'għandhiex tiġi akkumulata ma' l-esportazzjoni mill-bqija tal-pajjiżi konċernati, minħabba l-mudelli differenti ta' kummerċ, b'mod partikolari fil-konfront tal-volum ta' l-importazzjoni u l-ipprezzar.
(71) Għandu jiġi notat illi l-marġni ta' dumping misjub fil-Brażil huwa sostanzjali. Il-volum ta' l-importazzjoni kien ta' 4188 tunnellata metrika fl-IP, li jikkorrispondi għal sehem fis-suq ta' 6,9 % u għalhekk ma jistax jissejjaħ negliġibbli.
(72) F'dak li għandu x'jaqsam mal-kondizzjonijiet ta' kompetizzjoni bejn prodotti importati, u l-kondizzjonijiet ta' kompetizzjoni bejn il-prodotti importati u l-prodott simili tal-Komunità, l-analiżi li kompliet issir tal-fatturi relevanti wriet illi għalkemm it-tendenza fil-volumi ta' importazzjonijiet Brażiljani u dawk l-importazzjonijiet minn pajjiżi konċernati oħrajn ma kienux fil-każijiet kollha identiċi matul il-perjodu ta' l-investigazzjoni dwar telf, id-differenza bejniethom ma kinietx tali li tiġġustifika stima mhux kumulattiva. Fil-fatt, instab illi t-tendenza ta' l-importazzjonijiet Brażiljani kienet instabbli, għalhekk li ssegwi tendenza simili meta komparata ma' pajjiżi konċernati oħrajn, jiġifieri l-Ġappun, il-Korea ta' Isfel u t-Tajlandja. F'dak li għandu x'jaqsam mal-prezzijiet ta' l-importazzjonijiet Brażiljani, dawn ukoll instab li kienu instabbli: żdiedu bejn l-1995 u l-1996 bejn wieħed u ieħor bi 13 %, wara gradwalment naqsu bejn l-1996 u l-1998 fit-total bejn wieħed u ieġor b'10 %, u fl-aħħar reġgħu żdiedu bejn l-1998 u l-IP bejn wieħed u ieħor bi 2 %. Mudelli instabbli simili għal dan instabu kważi għall-pajjiżi konċernati l-oħrajn kollha. Għalhekk, għalkemm ma kienux dejjem identiċi matul l-IIP id-differenza fil-prezzijiet ma kinietx tali li tiġġustifika stima mhux kumulattiva.
(73) Il-pajjiżi konċernati kollha joperaw fl-istess jew simili linji ta' distribuzzjoni, hekk kif konfermat mill-fatt illi xi wħud mill-kummerċanti importaw jew xtraw il-prodott taħt konsiderazzjoni kemm mingħand diversi pajjiżi konċernati u l-fabbrikanti tal-Komunità.
(74) F'dak li għandu x'jaqsam mal-perċezzjoni tas-suq għall-prodotti importati mill-Brażil u l-prodotti fabbrikati fil-Komunità, l-investigazzjoni wriet illi ma hemm l-ebda differenza, hekk kif pruvat ukoll bix-xebħ li hemm fil-linji ta' distribuzzjoni.
(75) Għal dawn ir-raġunijiet, jiġi konkluż illi l-effett ta' l-importazzjonijiet Brażiljani għandu jiġi stimat b'mod kumulattiv ma' l-effetti li joriġinaw fil-pajjiżi konċernati l-oħrajn.
1.1.2. Ir-Repubblika Ċeka
(76) Il-kummerċant u esportatur Ċek argumenta illi l-esportazzjoni ta' aċċessorji għat-twaħħil malleabbli mir-Repubblika Ċeka m'għandhomx jiġu stimati b'mod kumulattiv ma' dawk li joriġinaw minn pajjiżi konċernati oħrajn fuq il-bażi illi dawn ma kkompetew la ma' l-aċċessorji għat-twaħħil importati minn pajjiżi konċernati oħrajn u l-anqas ma' dawk fabbrikati u mibjugħin mill-parti l-kbira ta' l-industrija tal-Komunità. Il-fabbrikant u esportatur Ċek f'dan is-sens qal illi l-aċċessorji għat-twaħħil tiegġu ġew mibjugħin l-aktar f'parti limitata tas-suq tal-Komunità.
(77) L-investigazzjoni madankollu wriet illi proporzjon sinifikanti ta' l-esporti Ċeki kien dirett lejn diversi Stati Membri. Barra minn hekk, anke meta tikkonsidra li l-bqija ta' l-esportazzjoni Ċeka hija kkonċentrata fi Stat Membru wieħed, dan fih innifsu ma jistgħax ikun kkonsidrat bħala element li fuqu stima mhux kumulattiva tista' tkun ġustifikata minħabba d-daqs tas-suq, minħabba l-importazzjonijiet sinifikanti li joriġinaw minn pajjiżi konċernati oħrajn u li jidħlu f'dan is-suq u minħabba l-fatt illi l-industrija tal-Komunità wkoll għandha bejgħ sinifikattiv f'dan is-suq.
(78) Fuq din il-bażi, ir-riżultati provisorji dwar il-korrettezza ta' l-istima kumulattiva ta' l-importazzjonijiet mir-Repubblika Ċeka huma konfermati.
1.1.3. Ir-Repubblika tal-Korea
(79) Il-fabbrikant u esportatur Korean argumenta li l-esportazzjoni mir-Repubblika tal-Korea m'għandhiex tiġi kkumulata ma' dik mill-pajjiżi konċernati l-oħrajn, minħabba l-karatteristiċi tekniċi speċifiċi tal-prodott tagħha, li għandu nisġa esterna li tidjieq fit-tarf (taper external fittings) u nisġa interna li tidjieq fit-tarf (taper internal threads) (taper/taper fittings), meta fil-bqija tal-Komunità l-aċċessorji għat-twaħħil malleabbli b'mod ġenerali jkollhom nisġa esterna li tidjieq fit-tarf u nisġa interna parallela (taper/parallel fittings). Intqal illi l-importazzjonijiet Koreani, li saru lejn is-suq tar-Renju Unit biss, kienu f'kompetizzjoni ma' l-aċċessorji għat-twaħħil ta' l-uniku fabbrikant Brittan li jipproduċi taper/taper fittings ukoll. Barra minn hekk intqal ukoll, waqt l-IP, illi parti negliġibbli biss mis-suq tar-Renju Unit kienet fornuta bl-aċċessorji għat-twaħħil bil-kamin li jidjiequ fit-tarf/paralleli. Konsegwentement, dumping li jwassal għal telf jista', jekk jiġi stimat, jiġi stimat buq bażi reġjonali biss.
(80) F'dak li għandu x'jaqsam ma' stima reġjonali ta' dumping li jwassal għal telf, għandu jiġi notat illi mhux il-kondizzjonijiet kollha f'dan is-sens mniżżlin fl-Artikolu 4(1)(b) tar-Regolament bażiku ġew rispettati. Tabilħaqq, waqt l-IIP, mhux il-fabbrikant Brittan biss, imma fabbrikanti oħrajn tal-Komunità u fabbrikanti u esportaturi minn pajjiżi konċernati oħrajn u minn pajjiżi terzi biegħhu l-prodott taħt konsiderazzjoni fis-suq tar-Renju Unit. L-investigazzjoni wriet illi, b'mod partikolari fl-IP, kwantitajiet sinifikattivi ta' aċċessorji għat-twaħħil li jidjiequ fit-tarf/paralleli kienu mibjugħin fis-suq tar-Renju Unit, u rrappreżentaw sehem fil-konsum lokali tal-prodott taħt konsiderazzjoni ogħla minn 20 % sewwa, li ma jistgħax jiġi konsidrat negliġibbli.
(81) Fuq din il-bażi, il-korrettezza ta' l-istima kumulattiva ta' l-importazzjonijiet mill-Korea ma' dawk li joriġinaw minn pajjiżi konċernati oħrajn hija konfermata.
1.1.4. Tajlandja
(82) Il-fabbrikant u esportatur Tajlandiż tenna l-pretensjoni li l-esportazzjoni ta' aċċessorji għġat-twaħħil malleabbli mit-Tajlandja m'għandhiex tiġi kumulata ma' l-esportazzjoni mill-bqija tal-pajjiżi konċernati, minħabba l-fatt illi l-importazzjonijiet Tajlandiżi naqsu mill-IIP meta espressi f'persentaġġ ta' l-importazzjonijiet totali fil-Komunità, i.e. meta tinkludi l-importazzjonijiet kollha kemm mill-pajjiżi konċernati u kemm mill-pajjiżi terzi l-oħrajn.
(83) Għandu jiġi notat, l-ewwel nett, illi skond l-Artikolu 3(3) tar-Regolament bażiku, għandha tingħata konsiderazzjoni għall-volum ta' importazzjoni li hi l-oġġett ta' dumping li meta espress f'termini relattivi, għandu jiġi kalkolat f'relazzjoni mal-fabbrikazzjoni jew konsum fil-Komunità. F'din l-investigazzjoni, l-importazzjonijiet mill-pajjiżi konċernati ġew espressi f'relazzjoni mal-konsum fil-Komunità. Fuq din il-bażi, is-sehem fis-suq tat-Tajlandja kien ‘il fuq minn 1 % waqt l-IP, għalhekk skond il-liġi tal-Komunità mhux negliġibbli. It-tieni nett, waqt l-IP, l-importazzjonijiet Tajlandiżi kienu jikkostitwixxu aktar minn 3 % ta' l-importazzjonijiet kollha fil-Komunità, għalhekk kienu b'mod ċar ‘il fuq mil-limiti de minimis ta' l-WTO.
(84) F'dak li għandu x'jaqsam mat-tendenzi ta' importazzjonijiet osservati fuq l-IIP u kif muri hawn fuq, l-iżvilupp ta' l-importazzjonijiet Tajlandiżi ma kienx differenti mit-tendenzi osservati għal pajjiżi konċernati oħrajn, li jiġġustifikahom milli jiġu kumulati ma' dawn il-pajjiżi l-oħrajn. Għalhekk, meta jiġu konsidrati r-riżultati fuq d-dumping li huwa konsiderevoli, u l-linji ta' distribuzzjoni wżati, il-korrettezza ta' l-istima kumulattiva ta' l-importazzjonijiet mit-Tajlandja ma' dawk li joriġinaw fil-pajjiżi konċernati l-oħrajn hija kkonfermata.
1.1.5. Konklużjoni fuq l-akkumulazzjoni
(85) Fuq il-bażi ta' dak li ntqal hawn fuq, l-investigazzjoni kkonfermat illi l-kondizzjonijiet ta' akkumulazzjoni, hekk kif imniżżlin fl-Artikolu 3(4) tar-Regolament bażiku, huma rrispettati minħabba li għall-pajjiżi konċernati kollha instabu marġini ta' dumping ‘l fuq mil-livell de minimis u importazzjonijiet negliġibbli. Barra minn hekk, f'dak li għandu x'jaqsam mal-kondizzjonijiet ta' kompetizzjoni bejn, fuq naħa, l-prodotti importati, u, fuq in-naħa l-oħra, il-prodotti importati u l-prodott simili tal-Komunità, dawn instabu li huma komparabbli. Tabilħaqq, l-investigazzjoni wriet illi, fil-każijiet kollha l-prodotti importati u dawk ta' l-industrija tal-Komunità għandhom l-istess karatteristiċi fiżiċi u tekniċi, illi t-tendenzi fl-ipprezzar huma simili, li b'mod sinifikattiv huma orħos mill-prezzijiet ta' l-industrija tal-Komunità, u li l-prodotti kollha importati kif ukoll il-prodotti fabbrikati fil-Komunità huma mibjugħin permezz ta' l-istess linja ta' distribuzzjoni jew waħda simili. Għalhekk, ir-riżultati provisorji dwar il-korrettezza ta' l-istima kumulattiva ta' l-importazzjonijiet mill-pajjiżi konċernati huma kkonfermati.
1.2. Tnaqqis tal-prezz
1.2.1. Aġġustamenti għall-aċċessorji għat-twaħħil tal-qalba sewda u tal-qalba bajda
(86) Xi partijiet interessati qalu li għandhom isiru aġġustamenti fit-tqabbil fil-prezz bejn il-prodotti importati (aċċessorji għat-twaħħil tal-qalba sewda) u l-prodott fabbrikat fil-Komunità (b'mod ġenerali aċċessorji għat-twaħħil tal-qalba bajda) fuq il-bażi tal-perċezzjoni differenti tas-suq u tad-differenza fil-proċess ta' produzzjoni (b'mod partikolari l-proċess ta' ittemprar, peress illi l-aċċessorji għat-twaħħil malleabbli tal-qalba bajda jirrikjedu spejjeż ta' fabbrikazzjoni ogħla minn dik għall-fabbrikazzjoni ta' l-aċċessorji gġat-twaħħil malleabbli tal-qalba sewda minħabba l-konsum ogħla ta' enerġija), li kien rifless fil-prezz tal-bejgħ.
(a) Perċezzjoni tas-suq
(87) F'dan is-sens, instab illi, hekk kif deskritt hawn fuq (paragrafu 2.2.), f'dawk il-każijiet fejn l-aċċessorji għat-twaħħil kemm tal-qalba bajda kif ukoll dawk tal-qalba sewda kienu mibjugħin mill-istess parti, u gġalhekk kieku kien hemm xi distinzjoni fil-perċezzjoni mis-suq din kienet tkun osservata, imma l-ebda distinzjoni bħal din ma kienet fil-fatt osservata, ta' l-anqas mhux f'dak li għandu x'jaqsam ma' differenzi fil-prezz. L-investigazzjoni kkonfermat illi dawk li jużaw il-prodott taħt konsiderazzjoni ma jagħmlux differenza bejn aċċessorji għat-twaħħil tal-qalba bajda jew dawk ta' qalba sewda. Fuq il-bażi ta' dan kollu, ma kienx għalhekk possibbli li jingħataw aġġustamenti fuq il-bażi ta' allegata differenza bejn l-aċċessorji għat-twaħħil tal-qalba bajda u dawk tal-qalba sewda.
(b) Spejjeż ta' produzzjoni u prezz tal-bejgħ
(88) Barra minn hekk, f'dak li għandu x'jaqsam mad-differenza fl-ispejjeż ta' produzzjoni u xi effetti fuq il-prezzijiet tal-bejgħ, bid-data għad-disposizzjoni seta' jiġi verifikat b'mod dettaljat l-istruttura ta' fabbrikazzjoni kemm ta' l-aċċessorji għat-twaħħil tal-qalba bajda u dawk tal-qalba sewda. Filwaqt illi l-konsum ta' enerġija sabiex tintlaħaq dekarburizzazzjoni kompleta ta' l-aċċessorji għat-twaħħil tal-qalba bajda huwa akbar mill-konsum ta' enerġija użat sabiex tintlaħaq dekarburizzazzjoni parzjali ta' l-aċċessorji għat-twaħħil tal-qalba sewda, l-investigazzjoni wriet mhux biss illi l-ispejjez ta' l-enerġija jirrappreżentaw proporzjon żgħir mill-ispiża totali tal-fabbrikazzjoni, imma wkoll illi f'termini ta' konsum ta' enerġija u l-ispiża relatata ma' dan il-konsum, id-differenza bejn iż-żewġ proċessi m'hijiex sinifikanti u tiddependi aktar fuq il-fabbrikazzjoni speċifika li jkun hemm u l-effiċjenza ta' l-enerġija li juża l-fabbrikant konċernat.
(89) Barra minn hekk, f'dak li għandu x'jaqsam mal-prezzijiet tal-bejgħ, instab illi meta aċċessorji għat-twaħħil tal-qalba bajda fabbrikati fil-Komunità kienu mibjugħin fl-istess suq, il-prezzijiet ta' l-aċċessorji għat-twaħħil tal-qalba sewda, kuntrarjament għal dak li qalu xi partijiet interessati, kienu f'xi każijiet aktar għoljin. Barra minn hekk, l-informazzjoni għad-disposizzjoni wriet illi f'dawk il-każijiet fejn grossisti u distributuri xtraw kemm ċċessorji għat-twaħħil malleabbli tal-qalba sewda minn pajjiżi konċernati u ċċessorji għat-twaħħil malleabbli tal-qalba bajda mill-industrija tal-Komunità, huma ħafna drabi reġgħu biegħuhom bl-istess prezz u ma speċifikawx id-differenza bejn it-tnejn f'termini taż-żewġ gradi ta' ħadid fondut.
(90) Dawn l-argumenti huma għalhekk rrifjutati.
1.2.2. Aġġustamenti għal segmenti fis-suq
(91) Xi partijiet interessati qalu li s-suq ta' l-aċċessorji għat-twaħħil malleabbli jinqasam fi tlett segmenti, skond il-kategorija tal-prezz u l-fiduċja li jispira l-prodott kif fabbrikat minn ċertu fabbrikanti tal-Komunità kif ukoll minn ċertu fabbrikanti li jesportaw. Konsegwentement intqal illi t-tqabbil fil-prezz għandu jsir fuq il-bażi ta' tlett segmenti tas-suq differenti (għoli, medju, baxx) li fihom kien hemm preżenti fabbrikanti tal-Komunità u fabbrikanti u esportaturi differenti.
(92) Għalkemm ma ġewx pprovduti elementi li jippermettu diviżjoni oġġettiva u nadifa tas-suq fi tlett segmenti speċifiċi, ġie eżaminat jekk metodi oħrajn ta' tqabbil fil-prezz bażati fuq dawn l-allegati segmenti fis-suq iwasslux għal riżultati differenti ta' tnaqqis taħt il-prezz. Bħala riżultat ta' Dan l-eżami, l-ebda differenza sinifikattiva ma nsabet meta komparata mal-metodoloġija applikata fl-istadju provisorju, i.e. it-tqabbil tal-medja tal-prezzijiet ex works tal-fabbrikanti tal-Komunità mal-medja tal-prezzijiet ta' kull fabbrikant u esportatur konċernat, għal kull tip ta' aċċessorji għat-twaħħil malleabbli.
(93) Fl-aħħar, għalkemm l-investigazzjoni wriet illi ċertu diferenzi f'xi segmenti jistgħu jeżistu, ma jidhirx li hemm kriterji oġġettivi sabiex jiġu kategorizzati b'mod korrispondenti l-industrija tal-Komunità u l-fabbrikanti u esportaturi. Għalhekk, il-metodoloġija applikata fl-istadju provisorju hija kkonfermata.
1.2.3. Konklużjoni fuq t-tnaqqis taħt il-prezz
(94) Qabel dan l-isfond, il-marġini ta' tnaqqis taħt il-prezz kienu riveduti fuq il-bażi ta' provi mogħtijin mill-partijiet interessati u fejn ikun neċessarju ikunu emendati. Għall-Ġappun, il-medja ta' tnaqqis taħt il-prezz espressa f'persentaġġ tal-prezzijiet ta' l-industrija tal-Komunità naqset għal 16,2 %. Għall-pajjiżi konċernati l-oħrajn, l-medja provisorja ta' tnaqqis taħt il-prezz espressa f'persentaġġ tal-prezzijiet ta' l-insdustrija tal-Komunità l-prezzijiet huma kkonfermati.
2. Sitwazzjoni ta' l-industrija tal-Komunità
2.1. Għażla ta' indikaturi ekonomiċi
(95) F'dak li għandu x'jaqsam ma' stima ta' telf, parti interessata argumentat illi l-kalkolu ta' l-impatt ta' l-importazzjoni li hi l-oġġett ta' dumping ma kinietx valida minħabba li ċertu fatturi ta' telf mniżżlin fl-Artikolu 3(4) Tal-Ftehim Kontra d-Dumping ta' l-WTO ma kienux ġew eżaminati.
(96) F'dan is-sens għandu jiġi nnotat illi l-Ftehim Kontra d-Dumping ta' l-WTO u r-Regolament bażiku ma jirrikjedux illi kull fattur jiġi analizzat eżattament bl-istess mod. Barra minn hekk, il-fatturi relevanti kollha li kienu kkonsidrati li għandhom xi effett fuq l-Istat ta' l-industrija tal-Komunità ġew kkonsidrati fil-kuntest ta' l-istima tat-telf. Għalhekk din il-pretensjoni hija rrifjutata.
2.2. Analiżi tat-tendenzi
(97) Il-fabbrikant u esportatur Ċek allega wkoll illi l-industrija tal-Komunità ma kinietx sofriet xi telf materjali fis-sens ta' l-Artikolu 3 tar-Regolament bażiku peress illi l-Kummissjoni kienet f'diversi każijiet użat is-sena 1995 bħala punt ta' bidu għall-analiżi tagħha, filwaqt li kieku s-sena 1996 kienet ittieħdet bħala punt ta' bidu, l-indikaturi ekonomiċi kienu juru tendenza posittiva.
(98) F'dan is-sens għandu jiġi notat, l-ewwel illi d-dumping u t-telf li sofriet l-industrija tal-Komunità jridu jinstabu waqt l-IP. Sabiex jiġi stabbilit jekk din it-telf jeżistix, fost ħwejjeġ oħrajn, l-iżviluppi u t-tendenzi misjubin fis-snin qabel l-IP huma użati biss sabiex ikun hemm ftehim aħjar tar-riżultati li għandhom x'jaqsmu ma' l-IP. F'dan il-każ partikolari, minħabba li l-perjodu ta' l-investigazzjoni beda f'April ta' l-1998, kien konsidrat xieraq, sabiex tinkiseb stampa ċara ta' l-evoluzzjoni ta' l-indikaturi tat-telf, li jittieħed kont ta' mill-inqas tlett snin skond il-kalendarju (1995-1997) qabel l-IP. It-tieni, anke kieku is-sena 1996 kienet ittieħdet bħala s-sena ta' referenza, ir-riżultat ta' l-analiżi tat-telf ma kienx jinbidel. Bil-maqlub ta' dan, it-telf mġarrab mill-industrija tal-Komunità kienet tkun aktar evidenti fl-iżvilupp ta' ċertu indikaturi ta' telf bħall-profitti u l-ħażniet. L-indikaturi l-oħrajn tat-telf kienu jsegwu l-istess tendenza negattivi, bl-eċċezzjoni ta' l-investimenti, u tal-volum ta' produzzjoni, li madankollu ż-żieda tagħha wasslet għal ħażniet akbar.
(99) Għal dawn ir-raġunijiet l-argument ta' hawn fuq huwa rifjutat
2.3. Konklużjoni dwar l-inkjesta
(100) Fuq il-bażi ta' dak li ntqal hawn fuq, ir-riżultati provisorji f'dak li għandu x'jaqsam mat-telf materjali li sofriet l-industrija tal-Komunità kif imniżżla fil-premessa 160 tar-Regolament provisorju, huma kkonfermati.
I. KAWŻALITÀ
1. Impatt ta' l-importazzjonijiet konċernati
(101) Xi partijiet interessati qalu li l-istima tal-kawżalità kienet żbaljata minħabba li l-industrija tal-Komunità kienet kapaċi żżid il-prezzijiet tagħha waqt l-IIP, filwaqt li l-evoluzzjoni fil-produzzjoni u l-kapaċità ta produzzjoni, kif ukoll it-tnaqqis fl-impjiegi u n-nuqqas ta' qligħ kienu kawżati minn fatturi oħrajn mhux l-importazzjoni li kienet l-oġġett ta' dumping, jiġifieri, b'mod partikolari, id-deċiżjoni ta' l-industrija tal-Komunità li tirrazzjonalizza l-produzzjoni u n-neċessità li tħares l-istandards ambjentali ta' l-Ewropa. Barra minn hekk, parti interessata qajjmet dubju dwar ir-riżultati provisorji dwar l-egħluq ta' fabbrika ta' aċċessorji għat-twaħħil malleabbli fil-Ġermanja, għax qalet li l-faċilitajiet ta' produzzjoni kienu fil-fatt rilokati fl-Awstrija u, għalhekk dan l-element ma setgħax jitqies bħala sinjal ta' telf mġarrab mill-industrija tal-Komunità.
(102) Bħala rimarka ġenerali għandu jiġi enfasizat illi t-telf mġarrab mill-industrija tal-Komunità jrid jiġi stimat b'referenza għall-IP. Is-snin ta' qabel u t-tendenzi stabbiliti matul dawn is-snin jispjegaw l-isfond li jenfasizza t-telf stabbilit. F'dak li għandu x'jaqsam mal-proċedura kurrenti, l-investigazzjoni stabbiliet illi l-industrija tal-Komunità ssottovalutat l-isforzi ta' ristrutturazzjoni fl-1995, bl-effett ta', u kif evidenzat bin-nuqqas fil-produzzjoni u fl-impjiegi, il-livell sinifikattiv ta' investiment u l-livell baxx ta' profitabilità f'dik is-sena partikolari. Ir-riżultati ta' dawn l-isforzi ta' ristrutturazzjoni bdew jimmaterjalizzaw ruħhom fl-1996 kif indikat miż-żieda fil-produzzjoni u r-riżultati finanzjarji aħjar (profitabilità tjiebet bi 3,6 punti perċentwali bejn l-1995 u l-1996). Madankollu, dawn ir-riżultati u l-benefiċċji l-oħrajn li kienu raġonevolment mistennijin li jiżdiedu għall-industrija tal-Komunità meta dawn l-isforzi ġew frustrati bl-iżviluppi fis-suq. Tabilħaqq mill-1996, il-volumi fl-importazzjonijiet mill-pajjiżi konċernati bdew jiżdiedu u l-prezzijiet tagħhom bdew jonqsu, filwaqt li fl-istess ħin, l-industrija tal-Komunità bdiet issofri tnaqqis kontinwu fil-volum ta' bejgħ u s-sehem tagħha fis-suq, matul il-bqija ta' l-IIP. It-tnaqqis fil-bejgħ ta' l-industrija tal-Komunità kien ifisser żieda fil-ħażniet u tnaqqis fil-profitabilità tagħha, li, għalkemm żdiedet bejn l-1995 u l-1996, wara naqset bi 2,3 punti perċentwali bejn l-1996 u l-IP għal -9 %.
(103) F'dak li għandu x'jaqsam l-aktar ma' l-iżvilupp fil-prezzijiet ta' bejgħ ta' l-industrija tal-Komunità, l-investigazzjoni wriet illi ż-żieda ta' 5 % bejn l-1995 u l-IP tal-medja tal-prezz ta' bejgħ ta' l-industrija tal-Komunità ġara f'żewġ fażijiet, waħda bejn l-1995 u l-1996, meta s-suq kollu għadda minn żieda ġenerali fil-prezz, u t-tieni waħda bejn l-1997 u l-1998, meta l-industrija tal-Komunità u l-pajjiżi terzi l-oħrajn biss żiedu l-prezzijiet tagħhom, filwaqt li l-prezzijiet tal-pajjiżi konċernati l-oħrajn naqsu b'mod sinifikattiv. Dawn l-iżviluppi fil-prezz għandhom jidhru fid-dawl tal-fatt illi l-pressjoni fuq il-prezz ta' l-importazzjonijiet konċernati kellha impatt fuq il-volum tal-bejgħ u fuq l-ishma fis-suq ta' l-industrija tal-Komunità aktar milli fuq il-livell tal-prezz. Tabilħaqq, meta iffaċċjata bl-importazzjonijiet bi prezz baxx li joriġinaw mill-pajjiżi konċernati, l-industrija tal-Komunità kellha l-possibilità li jew iżżomm il-prezzijiet tagħha bir-riskju li titlef mis-sehem tagħha fis-suq, jew li ssegwi l-prezzijiet baxxi ta' l-importazzjoni li kienet l-oġġett ta' dumping bil-għan illi żżomm l-volumi ta' bejgħ. Iddeċidiet li żżomm il-prezzijiet tagħha, imma l-konsegwenzi fuq il-volum ta' bejgħ kellu impatt fuq il-profitabilità, li saret negattiva wara l-1996.
(104) It-tieni, f'dak li għandu x'jaqsam ma' l-iżvilupp fil-volumi tal-produzzjoni ta' l-industrija tal-Komunità, u b'mod partikolari l-aspett ta' l-egħluq ta' fabbrika fil-Ġermanja, l-investigazzjoni kkonfermat illi din il-fabbrika veru kienet għalqet fl-aħħar tas-sena 1995 u li l-faċilitajiet relatati ma kienux rilokati lejn l-Awstrija kif allegat minn waħda mill-partijiet. Fil-fatt kien biss parti żgħira tal-ħażna li kienet trasferita hemmhekk.
(105) Fuq il-bażi ta' dan, ir-riżultati kif deskritti fil-premessa 170 tar-Regolament provisorju huma kkonfermati.
2. Importazzjoni minn pajjiżi terzi
(106) Xi partijiet interessati qajjmu dubju dwar ir-riżultati provisorji tal-Kummissjoni dwar l-effett fuq is-sitwazzjoni ta' l-industrija tal-Komunità ta' l-importazzjoni tal-prodott taħt konsiderazzjoni minn pajjiżi terzi oħrajn, jiġifieri t-Turkija, il-Bulgarija u l-Polonja.
(107) Skond l-Eurostat, matul l-IIP, importazzjonijiet minn pajjiżi terzi naqsu fil-volum bejn wieħed u ieħor b'14 % filwaqt li l-ishma fis-suq naqsu bejn wieħed u ieħor b'punt persentaġġ wieħed. Il-prezzijiet żdiedu b'medja ta' bejn wieħed u ieħor 15 % u kienu 17 % ogħla mill-prezzijiet medja ta' l-importazzjonijiet mill-pajjiżi konċernati.
2.1. It-Turkija
(108) B'mod aktar speċifiku, f'dak li għandu x'jaqsam mat-Turkija, waqt l-IP il-medja tal-prezz ta' l-importazzjonijiet kien bejn wieħed u ieħor ta' 10 % ogħla mill-medja tal-prezz ta' l-importazzjonijiet konċernati u, matul l-IP, is-sehem fis-suq tagħha baqa' stabbli għal bejn wieħed u ieħor 1 % tal-konsum fil-Komunità.
2.2. Il-Bulgarija
(109) Għall-Bulgarija, għalkemm il-volumi ta' l-importazzjonijiet żdiedu matul il-IIP minn 43 għal 1109 tunnellata metrika, f'termini relattivi dawn l-importazzjonijiet ma kienux tali li jbiddlu l-konklużjonijiet fuq il-kawżalità bejn it-telf mġarrab mill-industrija tal-Komunità u l-importazzjonijiet mill-pajjiżi konċernati: tabilħaqq, fl-IP, dawn kienu jirrappreżentaw 1,8 % tas-suq totali hekk kif komparat ma' sehem fis-suq ta' 28,6 % ta' l-importazzjonijiet konċernati. Barra minn hekk, matul l-IIP il-prezz tagħhom żdied bejn wieħed u ieħor bi 11 % u, fl-IP, kien madwar 5 % ogħla mill-medja tal-prezz ta' l-importazzjonijiet konċernati.
2.3. Il-Polonja
(110) F'dak li għandu x'jaqsam mal-Polojna, l-ishma fis-suq baqgħu sa ċertu punt stabbli matul l-IIP, u l-medja tal-prezz kienet madwar 27 % ogħla mill-medja tal-prezz ta' l-importazzjonijiet konċernati.
2.4. Konklużjoni fuq pajjiżi terzi oħrajn
(111) Fl-aħħar, wara dak li ntqal hawn fuq, anke jekk l-importazzjonijiet minn pajjiżi terzi oħrajn setgħu ikkontribwew għat-telf materjali mġarrab mill-industrija tal-Komunità, qiegħed hawnhekk jiġi kkonfermat illi dawn ma kienux tali li jneħħu l-kawżalità bejn id-dumping u t-telf li nstab.
3. Effett tas-sostituzzjoni
(112) Xi partijiet interessati qajjmu dubju dwar ir-riżultati provisorji fuq is-sostituzzjoni ta' l-aċċessorji għat-twaħħil magħmulin minn materjal bħar-ram u l-plastika għal dawk magħmulin minn ħadit fondut malleabbli u l-effett ta' din l-allegata sostituzzjoni fuq is-sitwazzjoni ta' l-industrija tal-Komunità.
(113) Din il-kwistjoni kienet investigata aktar u ġie kkonfermat illi fil-fatt is-sostituzzjoni tal-ħadid fondut b'materjali differenti, bħar-ram u l-plastika, saret l-aktar fis-snin 80. Wara, l-effett tas-sostituzzjoni naqas u l-użu ta' aċċessorji għat-twaħħil malleabbli baqa' stabbli, b'mod partikolari għal dak l-użu fejn il-kapaċità li jdum tul ta' snin u r-resistenza kif ukoll saħħa speċifika għat-tensjoni u elongazzjoni huma neċessarji. Għalhekk, kull effett tas-sostituzzjoni ma setgħax kkontribwixxa b'mod sinifikanti għat-telf mġarrab mill-industrija tal-Komunità kif evidenzat mill-konsum relattivament stabbli stabbilit matul din l-investigazzjoni preżenti.
4. Konklużjoni fuq kawżalità.
(114) Fid-dawl ta' dak li ntqal hawn fuq, ir-riżultati provisorji kif deskritti fil-premessi 155 sa 170, tar-Regolament bażiku fuq kawżalità huma kkonfermati.
J. INTERESS TAL-KOMUNITÀ
1. Interess ta' l-utenti
(115) Parti interessata qalet illi l-interess ta' l-industrija għall-protezzjoni min-nar ma kienx ġie ikkonsidrat.
(116) Għandu jiġi notat illi l-ebda utenti mill-industrija għall-protezzjoni min-nar ma ppreżentaw lilhom infushom matul l-investigazzjoni. Dan il-fatt jista' minnu nnifsu jiġi kkonsidrat bħala indikazzjoni li dan is-settur mhux interessat b'mod sinifikattiv dwar l-imposizzjoni jew le ta' miżuri kontra d-dumping. Din il-konklużjoni hija rinforzata bir-riżultati stabbiliti għal utenti li kkoperaw minn setturi oħrajn, li għalihom il-prodott taħt konsiderazzjoni jirrapreżenta madwar 1 % ta' l-ispejjeż totali tagħhom.
2. Konklużjoni dwar l-interess tal-Komunità
(117) Fin-nuqqas ta' informazzjoni ġdida dwar l-interess tal-Komunità u fuq il-bażi ta' fatti għad-disposizzjoni, ir-riżultati kif deskritti fil-premessi 171 sa 179 tar-Regolament provisorju huma kkonfermati.
K. MIŻURI DEFINITTIVI KONTRA D-DUMPING
1. Livell ta' eliminazzjoni ta' telf
(118) Sabiex jiħi stabbilit livell ta' miżuri definittivi li għandhom jiġu imposti, qiegħed hawnhekk jiġi kkonfermat illi il-prezzijiet ta' l-importazzjoni li hi l-oġġett ta' dumping għandhom jiġu miżjudin għal livell li ma jagħmilx telf. Fuq il-bażi tal-marġni ta' telf hekk stabbilit u tal-marġini ta' dumping misjubin, liema minnhom ikun l-inqas skond l-Artikolu 9(4) tar-Regolament bażiku, wara li jiġi stabbilit il-livell ta' dazju. Fin-nuqqas ta' informazzjoni ġdida, il-metodoloġija wżata sabiex jiġi stabbilit il-marġni ta' telf hekk kif deskritt fil-premessa 181 tar-Regolament provisorju qiegħda hawnhekk tiġi kkonfermata.
2. Il-Kroazja u l-Jugoslavja
(119) Peress li l-ishma fis-suq instabu de minimis huwa propost illi ma jiġux imposti dazji kontra d-dumping fuq importazzjonijiet ta' aċċessorji għat-twaħħil malleabbli li joriġinaw mill-Kroazja u l-Jugoslavja u li jwaqqfu il-proċedura f'dak li għandu x'jaqsam ma' importazzjonijiet li joriġinaw minn dawn il-pajjiżi.
3. Dazji definittivi
(120) Fid-dawl ta' dan, huwa kkonsidrat illi dazji definittivi kontra d-dumping għandhom jiġu imposti fuq importazzjonijiet li joriġinaw mill-bqija tal-pajjiżi konċernati.
(121) Għad-dazju residwu li għandu jiġi applikat lill-fabbrikanti u esportaturi li ma jikkoperawx, f'dawk il-każijiet meta l-livell ta' koperazzjoni kien għoli, id-dazju residwu kien magħmul fil-livell ta' l-ogħla dazju kontra d-dumping li kien magħmul għall-fabbrikanti u esportaturi li kkoperaw. F'dawk il-każijiet fejn il-livell ta' koperazzjoni kien baxx, id-dazju residwu kien magħmul fil-livell ta' l-ogħla marġni ta' dumping jew ta' telf li jkun instab għal sensiela ta' tipi esportati tal-fabbrikanti u esportaturi li kkoperaw, liema minnhom kien l-ibaxx.
(122) Fuq il-bażi ta' dak li ntqal hawn fuq, ir-rati definittivi ta' dazju proposti, espressi bħala persentaġġ tal-prezz fil-fruntiera cif, id-dazji doganali li ma tħallsux, huma kif ġej:
Pajjiż | Kumpannija | Dazju definittiv (%) |
Il-Brażil | Indústria de Fundição Tupy Ltda | 34,8 |
Oħrajn | 34,8 |
Ir-Repubblika Ċeka | Moravské Zelezárny a.s. | 26,1 |
Oħrajn | 26,1 |
Il-Ġappun | Hitachi Metals Ltd | 26,9 |
Oħrajn | 33,6 |
Repubblika tal-Korea | Yeong Hwa Metal Co. Ltd | 13,4 |
Oħrajn | 23,4 |
It-Tajlandja | BIS Pipe Fitting Industry Company Ltd | 22,1 |
Siam Fittings Co. Ltd | 12,4 |
Thai Malleable Iron & Steel Co. Ltd | 6,3 |
Oħrajn | 22,1 |
Ċina | Il-Kumpanniji kollha | 49,4 |
(123) Kull pretensjoni għat-talba ta' l-applikazzjoni ta' dawn ir-rati ta' dazju kontra d-dumping għall-kumpanniji individwali (eżempju wara l-bidla fl-isem ta' l-entità jew wara t-twaqqif ta' entitajiet ġodda għall-fabbrikazzjoni jew bejgħ) għandha tiġi indirizzata lill-Kummissjoni [3], immedjatament bl-informazzjoni relevanti kollha, b'mod partikolari kull bidla fl-attivitajiet tal-kumpannija li għandhom x'jaqsmu ma' produzzjoni, bejgħ domestiku u għall-esportazzjoni assoċjat ma', per eżempju, dik il-bidla fl-isem jew dik il-bidla fl-entitajiet tal-produzzjoni u tal-bejgħ. Il-Kummissjoni, jekk ikun xieraq, għandha, wara konsulatzzjoni mal-Kumitat ta' Konsulenza, hekk temenda ir-Regolament billi taġġorna l-lista tal-kumpanniji li jibbenefikaw minn rati ta' dazju individwali.
4. Garanziji
(124) Jiġi mfakkar illi l-fabbrikant u esportatur fir-Repubblika Ċeka offra garanzija fuq il-prezz skond l-Artikolu 8(1) tar-Regolament bażiku. Sussegwentement għall-imposizzjoni ta' miżuri provisorji kontra d-dumping, anke l-fabbrikant fil-Korea u wieħed mill-fabbrikanti u esportaturi mit-Tajlandja offrew garanziji fuq il-prezz skond l-Artikolu 8(1) tar-Regolament Bażiku. Il-Kummissjoni tikkonsidra li l-garanziji offerti jistgħu jiġu aċċettati minħabba li jeliminaw l-effett ta' ħsara tad-dumping. Barra minn hekk, ir-rapporti regolari u dettaljati li l-kumpanniji wegħdu li jipprovvdu lill-Kummissjoni jippermettu superviżjoni effettiva. Aktar minn hekk, l-istruttura tal-bejgħ ta' dawn l-esportaturi hi tali li l-Kummissjoni tħoss li r-riskju li l-garanzija offruta tiġi evitata huwa żgħir.
(125) Il-fabbrikant u esportatur Ġappuniż ukoll għamel proposti sabiex joffri garanzija. Madankollu, il-livell ta' koperazzjoni ta' din il-kumpannija matul l-investigazzjoni, u l-preċiżjoni fid-data provduta kienet fqira u d-data mhux ta' min joqgħod fuqha (Ara l-premessa 21). Għalhekk il-Kummissjoni ma kinietx sodisfatta illi garanzija minn din il-kumpannija setgħet tiġi sorveljata b'mod effikaċi. Barra min hekk, l-istruttua tas-settur tal-bejgħ esportat tal-kumpannija, b'iktar minn importatur relatat wieħed involut, kien ikkunsidrat li jgħolli ir-riskju li taħrab mill-garanzija.
(126) Sabiex jiġi żgurat rispett effettiv u superviżjoni tal-garanziji, meta d-domanda għall-permess għal ċirkolazzjoni ħielsa wara li tingħata l-garanzija tkun preżentata, eżenzjoni mid-dazju hija kondizzjonali fuq il-preżentazzjoni ta' fattura valida tal-garanzija lis-servizzi doganali ta' l-Istat Membru relevanti li tkun maħruġa mill-fabbrikanti u esportaturi li mingħandhom il-garanziji jkunu ġew aċċettati u li jkun fihom l-informazzjoni imniżżla fl-Anness. Meta din il-fattura ma tkunx ġiet preżentata jew ma tikkorrispondix għall-prodott preżentat lis-servizzi doganali, r-rata approprjata ta' dazju kontra d-dumping għandha tiġi mħallsa sabiex jiġi evitat li l-garanziji jiġu maħrubin.
(127) F'każ ta' ksur jew irtitrar tal-garanzija dazju kontra d-dumping jista' jiġi impost, skond l-Artikoli 8(9) u 10 tar-Regolament bażiku,
ADOTTA DAN IR-REGOLAMENT:
Artikolu 1
1. 1. Dazju definittiv kontra d-dumping huwa hawnhekk impost fuq importazzjonijiet ta' tubi jew aċċessorji għat-twaħħil ta' kanen tal-ħadid fondut bil-kamin u malleabbli, li jaqgħu taħt l-kodiċi NM ex73071910 (kodiċi TARIC 7307191010) u li joriġinaw mill-Brażil, ir-Repubblika Ċeka, il-Ġappun, ir-Repubblika tal-Poplu taċ-Ċina, ir-Repubblika tal-Korea u t-Tajlandja.
2. Ir-rata tad-dazju definittiv kontra d-dumping li tapplika għall-prezz nett ħieles-fil-frontiera-tal-Komunità, qabel id-dazju għandha tkun kif ġej għall-prodotti li joriġinaw mill-:
Pajjiż | Dazju Definittiv (%) | Kodiċi addizzjonali TARIC |
Il-Brażil | 34,8 | - |
Ir-Repubblika Ċeka | 26,1 | A999 |
Il-Ġappun | 33,6 | A999 |
Ir-Repubblika tal-Poplu taċ-Ċina | 49,4 | - |
Ir-Repubblika tal-Korea | 23,4 | A999 |
It-Tajlandja | 22,1 | A999 |
3. Dawn ir-rati ta' hawn fuq ma japplikawx għall-prodotti fabbrikati mill-kumpannijji mniżżlin hawn taħt, li huma suġġetti għar-rati ta' dazju kontra d-dumping li ġejjin:
Pajjiż | Kumpannija | Dazju definittiv (%) | Kodiċi addizzjonali TARIC |
Il-Ġappun | Hitachi Metals Ltd Seavans North 2-1, Shibaura 1-Chome Minato-Ku Tokyo 105-8614 Il-Ġappun | 26,9 | A092 |
Ir-Repubblika tal-Korea | Yeong Hwa Metal Co Ltd 363-6, Namyang-dong, Chinhae, Kyongman Repubblika tal-Korea | 13,4 | A093 |
It-Tajlandja | BIS Pipe Fitting Industry Co Ltd 107 Moo 4, Petchkasem Rd., Omnoi, Kratumban Samutsakorn 74130 It-Tajlandja | 22,1 | A094 |
Siam Fittings Co. Ltd 100/1-100/2, Moo 2, Settakit 1 Road, Omnoi, Krathumban Samutsakorn 74130 It-Tajlandja | 12,4 | A095 |
Thai Malleable Iron & Steel Co. Ltd 469/19 Rama III Road, Yannawa,Bangkok 10120 It-Tajlandja | 6,3 | A096 |
4. Minkejja l-Artikolu 1(1), id-dazju definittiv m'għandux japplika għal importazzjoni li għandhom ċirkolazzjoni ħielsa skon id-disposizzjonijiet ta' l-Artikolu 2.
5. Sakemm mhux speċifikat mod ieħor, id-disposizzjonijiet fis-seħħ dwar id-dazji tad-dwana għandhom japplikaw.
Artikolu 2
1. Importazzjonijiet għandhom ikunu eżenti mid-dazji kontra d-dumping imposti mill-Artikolu 1 sakemm dawn ikunu fabbrikati u mibjugħin għall-esportazzjoni lill-Komunità mill-kumpanniji imsemmijin fil-paragrafu 3, dikjarati taħt l-kodiċi addizzjonali TARIC appropjat u li l-kondizzjonijiet mniżżlin fil-paragrafu 2 ikunu rispettati.
2. Meta t-talba għall-ħelsien għal ċirkolazzjoni ħielsa tkun preżentata, eżenzjoni mid-dazji għandha tkun kondizjonali fuq il-preżentazzjoni lis-servizzi doganali kompetenti ta' l-Istat Membru ta' "Fattura tal-Garanzija" valida maħruġa mill-kumpanniji li jesportaw msemmijin fil-paragrafu 3 u li jkun fiha l-elementi essenzali msemmijin fl-Anness għal dan ir-Regolament. Eżenzjoni mid-dazju għandha tkun kondizjonali wkoll fuq il-merkanzija dikjarata u preżentata lid-dwana li tikkorrispondi preċiżament mad-deskrizzjoni fil-"Fattura tal-Garanzija".
3. Importazzjonijiet akkumpanjati b' "Fattura tal-Garanzija" għandhom jiġu dikjarati taħt il-kodiċi TARIC addizzjonali li ġejjin:
Kumpannija | Pajjiż | Kodiċi addizzjonali TARIC |
Ir-Repubblika Ċeka | Moravské Zelezárny a.s. Repcinska 86 77900 Olomouc 9 Ir-Repubblika Ċeka | A097 |
Ir-Repubblika tal-Korea | Yeong Hwa Metal Co. Ltd 363-6, Namyang-dong, Chinhae Kyongman Korea | A093 |
It-Tajlandja | BIS Pipe Fitting Industry Co. Ltd 107 Moo 4, Petchkasem Rd., Omnoi, Kratumban Samutsakorn 74130 It-Tajlandja | A094 |
Artikolu 3
L-ammonti garantiti permezz ta' dazji provisorji kontra d-dumping skond ir-Regolament (KE) Nru 449/2000 għandhom jiġu miġburin bir-rata ta' dazju definittivament imposta. Ammonti garantiti li jeċċedu r-rata definittiva tad-dazju kontra d-dumping għandhom jiġu meħlusin. Fejn id-dazji definittivi huma aktar għoljin mid-dazji provisorji, l-ammonti garantiti fil-livell tad-dazji provisorji biss għandhom jiġu miġburin definittivament.
Artikolu 4
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-11 ta' Awissu 2000.

Labels: 1
3
4
5